SA’ner sterf op EverestMaria Strydom (Foto: Monash University) Eric Arnold (35) van Nederland en dr. Maria Strydom (34) van Suid-Afrika wat in Australië gewoon het, het op Everest gesterf kort nadat hulle die kruin bereik het. Dit is die eerste sterftes vanjaar op Everest. Alhoewel Arnold genoeg gebottelde suurstof by hom gehad het, en saam met ander klimmers was, het hy Vrydagaand gekla dat hy swak voel en het gesterf voor hy na ŉ laer hoogte bo seevlak kon daal, het Pasang Phurba van die Seven Summit Treks-agentskap in Katmandu, Nepal, gesê. ŉ Paar uur ná Arnold gesterf het, het Strydom Saterdagmiddag ook tekens van hoogtesiekte getoon voor sy gesterf het. Albei klimmers was deel van dieselfde ekspedisie. Dit is nog nie duidelik of hul liggame van die berg af gebring sal word nie. Phurba het Sondag gesê die liggame is op 8 000 meter. “Ons wag vir die ekspedisieleier en ander klimmers van die groep om na die basiskamp te kom. Ons sal dan die besluit maak,” het hy gesê. Strydom was sedert 2006 ŉ finansies-dosent by Monash University in Melbourne. Sy het aan die Hoërskool Garsfontein in Pretoria gematrikuleer. Haar man, Robert Gropel, het ook op die roete siek geword, maar Australiese owerhede het bevestig hy is veilig. Phurba het gesê verdere besonderhede is nog nie dadelik beskikbaar nie, weens swak kommunikasie met persone op die berg. Eric Arnold (Foto: Facebook) Arnold is oorspronklik van Rotterdam. Hy het Vrydag op Twitter bevestig hy het, ná sy vyfde probeerslag, uiteindelik Everest se kruin bereik. Strydom en haar man was besig om sewe bergpieke te klim – die hoogste pieke op sewe kontinente. Volgens Monash-sakeskool was die egpaar geïnspireer ná vrae oor hul vegan-dieet. “Dit wil voorkom of mense ŉ verwronge idee het dat persone wat ŉ vegan-dieet volg, ondervoed en swak is,” het Strydom vroeër gesê. “Deur hierdie sewe bergpieke te klim, wil ons bewys dat persone met ŉ vegan-dieet enigiets en selfs meer kan doen.” Sy het reeds Denali in Alaska, Aconcagua in Argentinië, Ararat in Turkye en Kilimanjaro geklim. Strydom het gesê sy het goed voorbereid gevoel vir haar poging om Everest te klim, en indien sy die kruin sou bereik, sal sy reeds aan haar volgende avontuur begin dink. Meer as 330 klimmers het sedert 11 Mei Everest uitgeklim. Die klimseisoen duur van Maart tot Mei waarna die reënseisoen die Himalaja gebergte te gevaarlik maak. Duisende persone het reeds Everest uitgeklim sedert die Nieu-Seelander Edmund Hillary en Sherpa Tenzing Norgay dit op 29 Mei 1953 vir die eerste keer gedoen het. Meer as 250 persone het egter in hul poging omgekom. – Associated Press-skrywers Mike Corder in Den Haag, Nederland en Jan M. Olsen in Kopenhagen, Denemarke, het tot die verslag bygedra. Lees ook: Daily Mail, Sydney Morning Herald, The Guardian Maria Strydom en haar man, Robert Gropel (Foto: Facebook)